IN AFRIKAANS HARTENBOS HARTENBOS VIER VIR DIE TWEEDE JAAR DIE FEESSEISOEN IN AFRIKAANS - Bloss Magazine
IN AFRIKAANS HARTENBOS HARTENBOS VIER VIR DIE TWEEDE JAAR DIE FEESSEISOEN IN AFRIKAANS
November 28, 2018 by Zander de Beer
Desember is om die draai en almal sien uit daarna om af te skakel en die somerson ten volle te geniet. Vakansiegangers, wat in Hartenbos en die omliggende areas is, kan egter op 22, 24, 28 en 29 Desember 2018 uitsien na veel meer as net 'n gewone wegbreek en kan nou al hulle plekke bespreek vir die tweede IN AFRIKAANS-konsertreeks, wat by die ATKV Amfiteater Hartenbos sal plaasvind.
"HARTENBOS IN AFRIKAANS is 'n besonderse konsert wat 'n topgehalte produksie is, met die kreatiewe insae van Johan Vorster, Matthys Maree, Carien Laubser en baie ander groot name in die bedryf. Dit is 'n vervaardigde konsert met 'n lewendige orkes en ons belowe dat dit weereens onvergeetlik gaan wees," verduidelik Besturende Direkteur van In Afrikaans, Jacomien de Villiers. "Hierdie konsert is baie uniek. Dit is nie 'n musiek-ekstravaganza nie en, alhoewel daar 'n visuele komponent is, gaan dit oor die treffers wat die publiek wil hoor. Mense kom van regoor die land in Hartenbos bymekaar en geniet die verrigtinge in 'n vrolike vakansieluim. Dit is toeskouers wat nie altyd die groot konserte in die stede kan bywoon nie en daarom is dit 'n groot geleentheid en het dit 'n baie spesiale atmosfeer."
'n Paar hoogtepunte en groot verrassings kan verwag word, waaronder die vrystelling van Jo Black se eerste enkelsnit na sy operasie, asook Robbie Wessels se nuutste liedjie wat die gehoor gaande gaan hê. Beide kunstenaars is baie opgewonde om deel te wees van dié geleentheid en Jo Black sê: "HARTENBOS IN AFRIKAANS is een van die hoogtepunte op ons kalender. Ek is regtig opgewonde oor hierdie jaar se konsert – dit gaan nog groter as laas jaar wees!". Robbie Wessels, wat al 'n ou hand en gunsteling is by feeste meen dat hierdie een van die bestes is waaraan hy al deelgeneem het. "Die IN AFRIKAANS-konsertreeks is die beste manier om die Desembervakansie mee af te sluit. Dis 'n great show met van ons land se grootste kunstenaars in die hartjie van Hartenbos by die amfiteater. Laas jaar se gees was fantasties en ek glo hierdie jaar gaan dit nog lekkerder en groter wees. Ek sien baie uit daarna", sê hy.
Toegangskaartjies kan by die hekke gekoop word op die onderskeie dae vanaf 15:00 of aanlyn by
https://itickets.co.za/events/399816.html. Feeshekke sal op konsertdae om 17:00 oopmaak. Kaartjies sal ook vanaf 19 Desember by die ATKV-inligtingskaravaan te koop wees.
* SKREE IN AFRIKAANS: Op 22 Desember sal Steve Hofmeyr gehore vanaf 19:30 vermaak met sy SKREE-ekstravaganza saam met lewendige strykinstrumente.